Pertanyaan 115: BADAN PENGURUSAN BERSAMA (JMB/MC)
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN HALIMEY BIN ABU BAKAR (N32 SERI SETIA)
Jawapan oleh: Y.A.B. Dato' Menteri Besar

Y.B. TUAN HALIMEY BIN ABU BAKAR

Bagaimanakah proses penyerahan oleh pemaju kepada pihak PBT dan apakah tindakan yang diambil oleh PBT terhadap pemaju yang bermasalah sehingga berpuluh tahun gagal menyerahkan kepada pihak PBT sehingga memberi kesan kepada pemilik/pembeli?

Y.A.B. Dato' Menteri Besar

a) Akta Pengurusan Strata 2013 (Akta 757) yang berkuatkuasa pada 1 Jun 2015 telah mewajibkan semua pemaju untuk menubuhkan Badan Pengurusan Bersama atau Joint Management Body (JMB) di semua bangunan bertingkat yang tertakluk di bawah Akta Hakmilik Strata. Setiap pemaju akan menubuhkan JMB di pangsapuri yang telah dibina oleh mereka sebelum ini bersama-sama dengan penduduk di bangunan terbabit. Bagi pangsapuri yang telah menerima kunci kediaman dan belum menerima hakmilik strata, pemaju hendaklah menubuhkan JMB dalam tempoh 12 bulan atau dari tarikh mengambil kunci rumah kediaman.

Tempoh pengurusan pemaju adalah berakhir apabila JMB ditubuhkan. Pemaju berkewajipan untuk membuat penyerahan pengurusan kepada JMB yang diperuntukkan di bawah Seksyen 15 dengan menyerahkan Borang 4 kepada Pesuruhjaya Bangunan (COB) di Pihak Berkuasa Tempatan (PBT) sebagai semakan berkenaan penyerahan pengurusan dilakukan dengan teratur.

Justeru itu, Seksyen 15 telah memperincikan secara khusus tatacara penyerahan oleh pemaju kepada badan pengurusan bersama iaitu:-

15(1) Pemaju hendaklah sebelum habis tempoh pengurusan pemaju-

(a) Memindahkan semua baki wang dalam akaun penyenggaraan dan akaun kumpulan wang penjelas, selepas pembayaran semua perbelanjaan yang telah dipertanggungkan pada akaun itu dengan sepatutnya, kepada JMB;

(b) menyerahkan kepada badan pengurusan bersama -

(i) pejabat pentadbiran yang ditubuhkan oleh pemaju;

(ii) akaun teraudit bagi akaun penyenggaraan dan akaun kumpulan wang penjelas atau, jika akaun itu belum diaudit, akaun yang belum diaudit itu;

(iii) semua aset bagi kawasan pemajuan itu;

(iv) semua rekod yang berhubungan dengan dan perlu bagi penyenggaraan dan pengurusan bangunan atau tanah yang dicadangkan untuk dipecah bahagi kepada petak-petak dan harta bersama bagi kawasan pemajuan itu; dan

(v) semua invois, resit dan baucer pembayaran berkenaan dengan akaun penyenggaraan dan akaun kumpulan wang penjelas.

jelas Akta Pengurusan Strata 2013 (Akta 757) di bawah seksyen 18(2) menyatakan bahawa kegagalan pemaju mengadakan mesyuarat agung tahunan pertama apabila disabitkan, boleh dikenakan denda tidak melebihi RM250,000.00 atau dipenjarakan selama tempoh tidak melebihi tiga tahun atau kedua-duanya. Seterusnya, COB boleh melantik mana-mana orang untuk mengadakan mesyuarat agung tahunan pertama di bawah Seksyen 18(5) jika pemaju gagal mengadakan mesyuarat agung tahunan pertama bagi badan pengurusan bersama dalam tempoh yang ditetapkan, dan pemaju hendak menanggung semua kos yang terlibat bagi tujuan penubuhan JMB. Walau bagaimanapun, COB sukar mengambil tindakan kepada pemaju-pemaju yang digulungkan kerana melibatkan kos dan permasalahan dokumentasi sebelum mengadakan mesyuarat agung tahunan pertama.

Seksyen 86 akta ini juga pihak COB di Pihak Berkuasa Tempatan ada yang menggunakan kuasa mereka untuk melantik ejen pengurusan untuk mengambilalih penyenggaraan dan pengurusan pangsapuri yang bermasalah di kawasan mereka. Namun demikian, kuasa tersebut tidak dapat dilaksanakan sepenuhnya berikutan tiada ejen pengurusan yang berminat untuk menguruskan bangunan terutama jenis kos rendah kerana melibatkan kos penyenggaraan yang tinggi.